Kultainen juoma | Hullu maailma | Iltalehti.fi
Kultainen juoma
Lauantai 14.2.2009 klo 01.25 Länsimaista hapatusta vastustava Rashtriya Swayamsevak Sangh -hindujärjestö on kehittänyt uuden tuotteen, jolla on tarkoitus ajaa ulkomaiset kolajuomamerkit ulos Intiasta: lehmän virtsasta valmistetun virvoitusjuoman. Hindujen pyhästä eläimestä saatava herkku on tarkoitus saada pian markkinoille, kun viimeiset laboratoriokokeet on suoritettu. "Annamme amerikkalaisille kolamerkeille kovan vastuksen. Suunnittelemme myös juoman viemistä ulkomaille", kehitystöitä johtava Om Prakash uhkaili The Times -lehdelle. Tässä kiitos Englantilaisen Kentin kreivikunnan poliisi on päättänyt kantaa vastuunsa suvaitsevaisuuden puolesta ja järjestää alle 14-vuotiaille kirjoituskilpailun, jonka teemana on lasten näkemykset homoseksuaaleista ja transseksuaaleista. Valitettavasti jalo päämäärä ei ole auennut kaikille: joukko poliitikkoja on ihmetellyt, että eikö olisi järkevämpää, että poliisit keskittyisivät penskojen raapustusten sijaan kaduilla mellastaviin tappajiin. Läskiä lotinaa Sota on julmaa ja ratsuväki raakaa, sanotaan. Näin on myös Irakissa, jossa palvelevia amerikkalaissotilaita uhkaavat tienvarsipommien ja tarkka-ampujien lisäksi vyötärölle kasvavat liikakilot. Yhdysvaltain puolustusministeriön mukaan ylipainoisten sotilaiden määrä Irakissa on kaksinkertaistunut vuodesta 2003. Muiden terveyttä vaarantavien tekijöiden lisäksi lienee uhkana, että muhkeat sotilaat ovat liian helppoja maalitauluja islamistisisseille. Hyvää ystävänpäivää! Leppoisuudestaan tunnetut kiinalaiset puolisotilaalliset poliisijoukot osoittivat lempeytensä ja hyvän huumorintajunsa muodostamalla ystävänpäivän kunniaksi sydämen muotoisen kuvion koripallokentälle ennen rikollisjahtiin lähtemistään. Taide pitkä Pahoissa talousongelmissa painivassa Kaliforniassa sijaitsevan Berkeleyn asukkaat ovat raivoissaan päättäjille, jotka tuhlasivat lähes 200 000 taalaa taiteilija Scott Donahuen tekemään kahteen patsaaseen. Kiukkuiset veronmaksajat eivät ole leppyneet, vaikka sympaattisissa teoksissa ryhmä koiria puuhaa lempiharrastuksiaan, eli parittelee, kakkii ja nuuskii toistensa hanureita. Töissä on kivaa Amerikkalaiset työpaikat ovat varsinaisia kutupaikkoja, jos uusinta tutkimusta käy uskominen. Sen mukaan 40 prosenttia amerikkalaisista on tapaillut työkaveriaan ja 31 prosenttia on jopa astellut alttarille saakka. Kymmenen prosenttia amerikkalaisista taas tunnustaa haluavansa seurustella kollegansa kanssa ja 18 prosenttia on deittaillut työkaverinsa kanssa kahdesti tai useamman kerran uransa aikana. Ikäongelma Brittiläinen James Earl on miltei 60-vuotias, hänellä on harmaa tukka ja hän käyttää keppiä. Kaikesta tästä huolimatta innokas myyjä alkoi tiukata tupakkaostoksilla olleen herra Earlin ikää. Papereita ei ollut mukana ja syöpäkääryleet jäivät kaupan hyllyyn. ANTTI HONKAMAA